JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Kosovo ja Serbia avavad Jeruusalemmas saatkonnad
Palestiina omavalitsusele puhub Araabia Liigas vastutuul
Asunduste ühendamine ei ole esmane küsimus
USA presidendi Trumpi ponnistused Iisraeli rahvusvaheliste suhete heaks
kandsid vilja reedel, 4. septembril,
kui Valgest Majast saabus kauaoodatud teade selle kohta,
et kaks Euroopa riiki - Serbia ja Kosovo -,
kolivad saatkonnad Tel Avivist Jeruusalemma.
Seni on lisaks USA-le saatkonna Jeruusalemma kolinud
ja selle Iisraeli pealinnaks tunnistanud vaid Kesk-Ameerika riik Guatemala.
Kuigi Kosovo ja Serbia pole ametlikud EL liikmesriigid,
on selline avakäik märkimisväärne ka kontekstis,
et Kosovo on moslemienamusega riik
ning Iisrael on valmis tunnustama Kosovot
ja selle pealinnas Pristinas oma saatkonna avama.
Serbia on aga esimene Euroopa riik,
kes Jeruusalemma Iisraeli pealinnaks tunnistab.
Iisraeli meediafirma KAN raporteeris septembri alguses,
et Pärsia lahe naftariik Bahrain kaalub AÜE eeskuju järgimist
ja Iisraeli riigi tunnustamist.
KAN-meedia teatel võib see juhtuda juba septembris
ja isegi enne juutide uut aastat Rosh ha'Shana'd ja Yom Kippuri.
The Times of Israel lükkas KAN-meedia raporti siiski ümber,
väites, et Bahraini kuningas Hamad bin Isa Al Khalifa
ütles president Trumpi väimehele Jared Kushnerile,
et Bahrain ootab tunnustamisega,
kuni Saudi Araabia on selles suunas esimese sammu teinud.
Nagu oleme varemgi rääkinud, on saudid teatanud,
et suhete normaliseerimise eelduseks
on Iisraeli ja palestiinlaste küsimuse lahendamine.
Hoolimata Gaza raskest koroonaviiruse olukorrast,
pole Hamas teinud järeleandmisi vajaduses Iisraeli rakette tulistada
ja Negevi suunas õhupallipomme saata.
Iisraeli valitsus aga lubas saata abi kohe,
kui Hamas nõustub vastavaid rünnakuid lõpetama, kuid mitte varem.
Armee maksis Hamasi käikude eest kohe kätte
ja ründas Gazas jõuliselt ligi sadat tähtsat rühmituse baasi.
Nende seas oli nii Hamasi armeebaase
kui ca 30 maaalust relva- ja pommitehast ning lõhkeaineladu.
Iisrael on siiski lubanud põhikaupade ja kütusesaadetisi Gazasse,
et elektrivarustus oleks tagatud sektori haiglates ja kliinikutes.
Pärsia lahe naftariik Qatar oli taas vahendajaks,
tuues Hamasile abi
ning lubades ka kahekordistada igakuist abiraha,
kui see aitab Hamasi ja Iisraeli vahel relvarahu sõlmida.
Rahuleping Iisraeli ja AÜE vahel on palestiinlased raevu ajanud
ja nad on süüdistanud Emiraatide valitsust
araablaste, palestiinlaste ja islami pürgimuste reetmises.
Emiraatide valitsusringkonnale lähedalseisev ajaleht al-Ittihad
vastas koheselt palestiinlaste süüdistustele,
tõdedes: "Me pole reetnud kedagi.
Meil on targad juhid, kes on otsustanud teha seda,
mis on kasulik meie maale, araablastele ja moslemitele.
Teie, palestiinlased,
peaksite vabanema oma korrumpeerunud juhtidest.
Nüüd on aeg saavutada regioonis rahu, stabiilsust ja uut arengut,"
mainis ajaleht.
"Viimastel kümnenditel valitsenud konfliktid ja pinged
on takistanud kõiki võimalusi rahu ja regiooni heaolu edendamiseks,"
mainis lehe peatoimetaja Hamad al-Kaabi.
Ta tõdes lisaks, et oli ka ise kaua Iisraeli-vastane, kuid enam mitte.
"Aeg on selgelt näidanud, kes on meie tegelik vaenlane
ja kes tõeline sõber."
"On vale, kui palestiinlased mõistavad meid hukka selle eest,
et teeme, mis on vajalik meie riigi seisukohast.
Oleme aastakümneid toetanud miljardite dollaritega
ka Mahmoud Abbasi korrumpeerunud valitsust.
Teie endine juht Yasser Arafat
orkestreeris tüli Iisraeli ja palestiinlaste vahel,
ning kogus samas endale, oma naisele ja tütrele
rohkem kui 8 miljardi USD suuruse varanduse,"
kirjutas Araabia Ühendemiraatide ajaleht al-Ittihad.
Mahmoud Abbasi juhitud Palestiina omavalitsus
on sattunud vastutuulde ka Araabia Liigas,
sest nõudis ühenduselt kohest kriisiistungit,
et mõista hukka AÜE-Iisraeli rahu ja diplomaatilisi suhteid.
Araabia Liiga lükkas Abbasi nõudmise tagasi,
tõdedes, et nii Egiptus kui Bahrain
on tervitanud suure rahuloluga lepingu sõlmimist
ja Saudi Araabia on lubanud Iisraeli lennukeil oma õhuruumi kasutada,
mistõttu on aeg liikuda rahu poole, mitte sõjakirvest välja kaevata.
PO tippametnik Saeb Erekat nõudis,
et Araabia Liiga peasekretär Ahmed Aboul Gheiti astuks tagasi.
Ka selle ettepaneku tõrjus Liiga koheselt tagasi.
PO aktiivseist toetajaist on alles veel Türgi, Iraan
ja Egiptuses illegaalseks kuulutatud Moslemivennaskond.
Rahuleping Iisraeli ja AÜE vahel
on tekitanud erinevaid spekulatsioone lepinguväliste kokkulepete suhtes.
Üks kuumimaid teemasid on olnud Iisraeli valitsuse kavatsus
ühendada osa Jordani jõe oru ning Juuda ja Samaaria asundustest
oma riigi seadusandluse alla.
Teema kerkis üles septembri algul,
kui Iisraeli delegatsioon saabus esimeseks ametlikuks visiidiks
Abu Dhabi lennuväljale.
Emiraatide välispoliitika eest vastutav Jamal Al Musharakh ütles pressile,
et nii USA kui Iisrael kinnitasid, et asundusi Iisraeliga ei ühendata.
Kui küsiti võimaluse kohta,
et asundused siiski ühendatakse Iisraeliga,
ja kas see ähvardab riikide vahelist rahu ja diplomaatiliste suhete lepingut,
vastas Al Musharakh, et see ei mõjuta midagi.
"Bilateraalsed suhted on tugevad,
nii et peavad vastu ka muutustele antud küsimuses."
Kuid on fakt, et asunduste ühendamine just tol hetkel
oleks lepingu sõlmimise ära hoidnud.
"Mis puudutab meie riigi saatkonda Iisraelis, siis see tuleb Tel Avivi,"
ütles Al Musharakh,
"kuid oleme õigel teel ja liigume siit edasi."
2015. a Iraani ja viie riigi vahel sõlmitud tuumalepingus lepiti kokku,
et Iraanil on õigus rikastada uraani üksnes ettenähtud koguses
ja vaid teatud rikastusprotsendini.
Nüüd selgus ÜRO allorgani
Rahvusvahelise Aatomienergia Agentuuri teatel,
et Iraan pole täitnud lepingu määratud tingimusi,
vaid on rikastanud uraani isegi kümme korda rohkem
ja kõrgema tasemeni, kui lepingus lubatud.
Iisrael on korduvalt hoiatanud IAEAd Iraani vastava tegevuse suhtes,
kuid organ pole sellega arvestanud.
Alles pärast jõulist rahvusvahelist survet nõustus Iraan
lubama IAEA inspektorid ühte oma nn salajastest tuumarajatistest.
Agentuuri inspektorid väljendasid oma raportis nähtu üle tõsist muret
ja nõudsid vaba ligipääsu
ka kõigile teistele Iraani tuuma- programmi kuulutvatele rajatistele,
mida Iraan on süstemaatiliselt takistanud.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee